እስቲ የፌድሬሽን ምክር ቤቱ የወልቃይቶችን ጉዳይ እንዲፈታ ደብዳቤ የጻፈለት የትግራይ ክልል አስተዳደር የማንነት ጥያቄ ስላነሱ የወልቃይት አማሮች ምን ሲል ነው የከረመው? «ትግስታችን አልቋል፤ ከእንግዲህ በኋላ የማያዳግም እርምጃ እንወስዳለን» ሲል አይደለም የሰነበተው? በተግባርስ በመቶዎች የሚቆጠሩ የወልቃይት አማሮችን ሲያስርና ሲያሳድድ እንዲሁም ደብዛቸውን ሲያጠፋ አይደለም የባጀው? ይሄው ዛሬ የማንነት ጥያቄ አነሳህ ተብሎ ሊላይ ብርሀኔ ፍርድ ቤት እየተጎተተ በእስር እየተሰቃዬ አይደለምን? እና የማንነት ጥያቄውን ወንጀል አድርጎ የማንነት ጥያቄ ያነሱ ሰዎችን ሲገድልና ሲያስር የሰነበተው ክልል እንዴት አድርጎ የማንነት ጥያቄያቸውን ሊፈታ ይችላል? የፌድሬሽን ምክር ቤት ወልቃይቶች የማንነት ጥያቄያቸውን ለትግራይ ክልል አቅርበው «አይናችሁን እንዳላይ» ብሎ በውሻ እንዳባረራቸው አልሰማም ይሆን? ወልቃይቶች ለምክር ቤቱ ባስገቡት ማመልካቻ ላይስ ስለዚህ የጻፉትን ምክር ቤቱ አላነበበውም? ህግ እንዳለ ለማስመሰል ለትግራይ ክልል የለበጣ ደብዳቤ ሲጽፍ «አይናችሁን እንዳላይ» ብሎ ወልቃይቶችን ያባረረውን ክልል በድጋሜ የማንነት ጥያቄውን ፍታ ብሎ መጠየቁ ግን የህግ ጥሰት መሆኑን የተገነዘበ አይመስልም።
